Rassie kry sy Protea-kans; Aiden gepos | Netwerk24
Deur Tinus van Staden 10 Januarie 2019 10:28
Rassie van der Dussen is vir sy uitstekende spelpeil beloon met ’n plek in die Proteas se groep vir die eerste twee eendagwedstryde teen Pakistan later vandeesmaand.
Rassie van der Dussen vier die Jozi Stars se sege oor die Cape Town Blitz in die eindstryd van die MSL. Foto: Gallo Images
Krieket Suid-Afrika (KSA) het Donderdag ’n groep van 14 spelers aangewys, wat in die eerste twee wedstryde in Port Elizabeth en Durban sal speel. Die groep sal aangepas word vir die laaste drie wedstryde.
Die naatbouler Dane Paterson, wat twee jaar gelede laas eendagkrieket vir die Proteas gespeel het, is ook by die groep gevoeg. Die veteraan-kolwer Hashim Amla, wat die laaste eendagreeks teen die Aussies weens ’n besering misgeloop het, is ook terug in die groep.
Van der Dussen het sy T20-buiging verlede jaar vir die Proteas gemaak en ’n vyftigtal teen Zimbabwe aangeteken. Hy was die voorste kolwer in die Mzansi-superliga, wat hy saam met die Jozi Stars gewen het.
’n Goeie vertoning teen Pakistan kan Van der Dussen (29) se kanse om die Wêreldbeker-groep te haal, ’n stewige hupstoot gee. In die laaste paar seisoene het hy hom as ’n veelsydige kolwer onderskei, wat die kolfbeurt kan begin en ook met gemak in die middelorde kan inskakel.
Hy beskik oor die vermoë om die grenstou met gemak en reëlmaat te tref, maar hy kan ook ’n meer berekende rol vertolk.
“Ons het na al ons opsies gekyk soos ons nader daaraan kom om ons Wêreldbeker-groep te finaliseer,” sê Linda Zondi, die sameroeper van die keurkomitee, in ’n verklaring.
“Rassie en Dane is twee spelers wat hard aan die deur klop in al die formate.
“Die spelers wat in Australië was en nie vir die eerste twee wedstryde gekies is nie – Farhaan Behardien, Aiden Markram en Chris Morris – is geensins uit die prentjie nie en hulle kan moontlik ’n kans in die tweede deel van die reeks kry.”
Meer oor: Eendagkrieket | Proteas